‘Kritieke tekort’ aan verpleegstersJack Bloom, DA-LPW (Foto: DA-webwerf) Dr. Gwen Ramokgopa, die LUR van gesondheid in Gauteng, het glo erken die provinsiale departement van gesondheid het ŉ “kritieke tekort” aan verpleegsters. Jack Bloom, die DA se woordvoerder van gesondheid in Gauteng, het Maandag in ŉ verklaring gesê Ramokgopa het dit verlede week tydens ŉ seminaar vir verpleegsters in Krugersdorp bekend gemaak. “Sy het tydens die seminaar gesê die departement funksioneer tans op die getal personeellede wat gegrond is op die provinsiale bevolkingsgetal van 2006 toe daar sowat 4,8 miljoen mense minder was,” het Bloom gesê. Bloom het gesê die getal verpleegstersposte was toe gegrond op ŉ bevolking van 9,5 miljoen, wat oor die afgelope 12 jaar tot nagenoeg 14,3 miljoen aangegroei het sonder dat aanstellings opwaarts aangepas is. Volgens Bloom is die situasie vererger deur ŉ omsendbrief aan hospitale wat hospitaalbestuur opdrag gegee het om slegs 50% vakante poste te vul van afgetrede en oorlede verpleegsters asook dié wat bedank het. “Ek is geskok deur Ramokgopa se erkenning dat dié omstandighede daartoe gelei het dat verpleegbestuur nie behoorlik opgeleide personeel toeken aan pasiënte in kritieke omstandighede nie. Dit is hoogs onverantwoordelik en verhoog die risiko van mediese nalatigheid,” het hy gesê. “Die departement het ŉ swak mensehulpbronne-afdeling wat volgens ŉ verouderde en onvoldoende personeelstruktuur funksioneer wat nie gehaltesorg aan pasiënte kan verskaf nie. Dit is ŉ slegte situasie wat vererger word deur die krukkebeleid om slegs 50% vakante poste te vul. Dit plaas groot druk op hospitaalpersoneel.” Bloom het gesê die departement moet sy topbestuur, wat die een “blaps” ná die ander maak, versterk.